text: Tàrrega endega una campanya de recollida de polls de falciots i orenetes que cauen del niu en espais urbans | Ràdio Tàrrega
  A iniciativa de la Regidoria de Medi Ambient de Tàrrega, i gràcies a la col·laboració de voluntaris ambientals del municipi, s'inicia una nova campanya de recollida de polls immadurs de falciots i orenetes que cauen del niu en espais urbans. La iniciativa vol conscienciar sobre la importància de protegir aquestes espècies tan associades a les ciutats i de la seva rellevància com a controladors de plagues i insectes. Cal recordar que de les vuit espècies d'orenetes i falciots que habiten al territori, quatre ho fan principalment en espais urbans (l'oreneta cuablanca, l'oreneta comuna, el falciot negre i el ballester) i totes estan protegides. A més, les orenetes i falciots són un bon bioindicador de la qualitat ambiental i un bon termòmetre del canvi climàtic.